b'\n_START_ARTICLE_\n\xc5\xa0amilin piiri\n_START_PARAGRAPH_\n\xc5\xa0amilin piiri (ven. \xd0\xa8\xd0\xb0\xd0\xbc\xd0\xb8\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, \xc5\xa0amilski raion, avaariksi \xd0\xa8\xd0\xb0\xd0\xbc\xd0\xb8\xd0\xbb \xd1\x80\xd0\xb0\xd0\xb9\xd0\xbe\xd0\xbd, \xc5\xa0amil raion) on kunnallinen itsehallintoalue Dagestanin tasavallassa Ven\xc3\xa4j\xc3\xa4ll\xc3\xa4. Vuonna 1929 perustetun piirin pinta-ala on 888 neli\xc3\xb6kilometri\xc3\xa4. Asukkaita on 26\xc2\xa0000 henke\xc3\xa4 (vuonna 2010)._NEWLINE_\xc5\xa0amilin piiri sijaitsee Avarskoje Koisu -joen laaksossa Dagestanin lounaisosassa. Se rajoittuu Ahvahin, Gunibin, Hunzahin, Tljaratan, T\xc5\xa1arodan ja Tsumadan piireihin. Aluksi nimen\xc3\xa4 oli entisen keskuksen mukaan Kahibin piiri ja vuodesta 1960 Sovetskin piiri. Vuonna 1994 piiri nimettiin uudelleen imaami \xc5\xa0amilin mukaan._NEWLINE_Piiriin kuuluu 25 maalaiskuntaa: Andyh, Assab, Batluh, Dagba\xc5\xa1, Genta, Gogotl, Golotl, Goor, Hebda, Hotoda, Hut\xc5\xa1ada, Kahib, Kuanib, Mat\xc5\xa1ada, Mogoh, Ratlub, Rugelda, Teletl, Tidib, Tljanub, Togoh, Tsekob, Urada, Urib ja Verhni Batluh. Hallinnollinen keskus on Hebdan kyl\xc3\xa4. Asutuskeskuksia on yhteens\xc3\xa4 48. Valtaosa asukkaista on avaareja. Ratlubin, Tsekobin ja Tljanubin kyliss\xc3\xa4 puhutaan ahvahin kielen etel\xc3\xa4murretta._NEWLINE_Hebdasta on maantieyhteys Mahat\xc5\xa1kalaan, jonne on matkaa 200 kilometri\xc3\xa4._NEWLINE_Seudun p\xc3\xa4\xc3\xa4elinkeino on maatalous. Teollisuutta edustavat Kizljarin s\xc3\xa4hk\xc3\xb6mekaanisen tehtaan kaksi haaraosastoa, ompelimo ja s\xc3\xa4ilyketehdas._NEWLINE_N\xc3\xa4ht\xc3\xa4vyyksiin kuuluu muinaisia kulttipaikkoja ja kalliopiirroksia, keskiaikaisia vartiotorneja, asuintaloja ja hautamuistomerkkej\xc3\xa4. Lis\xc3\xa4ksi on lukuisia edelleen k\xc3\xa4yt\xc3\xb6ss\xc3\xa4 olevia moskeijoita. 1600-luvulta per\xc3\xa4isin olevat Gentan ja Tidibin kylien moskeijat on restauroitu._NEWLINE_Paikallislehten\xc3\xa4 ilmestyy avaarinkielinen Tsoli (\xe2\x80\x9dYhten\xc3\xa4isyys\xe2\x80\x9d).'